Vrystaatse poskantoor loop deur onder rowers(Argieffoto) Twee mans word gesoek in verband met ŉ rooftog Maandagmiddag by die poskantoor op Ventersburg in die Vrystaat. Brig. Motantsi Makhele, woordvoerder van die polisie, sê die posmeester en nog ŉ werknemer van die poskantoor was omstreeks 16:20 nog besig met werk toe twee mans in die kantoor instorm. Hulle het die glasdeur oopgeskop. “Die mans het die twee werknemers met ŉ vuurwapen gedreig en geld geëis,” sê Makhele. Die posmeester het dadelik vir die twee mans gewys waar die geld is. “Die mans het die geld gevat sowel as die posmeester se beursie met R600 kontant, sy bankkaart en identiteitsdokument.” Die mans het daarna in ŉ silwerkleurige Hyundai met ŉ Lesotho-nommerplaat gevlug. Die polisie versoek dat enigiemand met meer inligting wat tot die saak kan bydra, die dorp se stasiebevelvoerder by 082 526 2922 skakel of die Stop Misdaadnommer by 08600 10111.